CELEX: 32007D0157
Language: fi
Date: 2007-03-07 00:00:00
Title: 2007/157/EY: Komission päätös, tehty 7 päivänä maaliskuuta 2007 , maissituotteissa olevaa ei-luvallista muuntogeenistä organismia Bt10 koskevista kiireellisistä toimenpiteistä tehdyn päätöksen 2005/317/EY kumoamisesta (tiedoksiannettu numerolla K(2007) 674) (ETA:n kannalta merkityksellinen teksti )

8.3.2007   
            
            
               FI
            
            
               Euroopan unionin virallinen lehti
            
            
               L 68/8
            
         
      KOMISSION PÄÄTÖS,
   tehty 7 päivänä maaliskuuta 2007,
   maissituotteissa olevaa ei-luvallista muuntogeenistä organismia Bt10 koskevista kiireellisistä toimenpiteistä tehdyn päätöksen 2005/317/EY kumoamisesta
   (tiedoksiannettu numerolla K(2007) 674)
   (ETA:n kannalta merkityksellinen teksti)
   (2007/157/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan,
   sekä katsoo seuraavaa:
   
               (1)
            
            
               Asetuksen (EY) N:o 178/2002 53 artiklassa säädetään mahdollisuudesta toteuttaa asianmukaiset yhteisön kiireelliset toimenpiteet kolmannesta maasta tuotujen elintarvikkeiden ja rehujen osalta ihmisten terveyden, eläinten terveyden tai ympäristön suojelemiseksi, kun tällaista riskiä ei voida tyydyttävällä tavalla hallita kyseisten jäsenvaltioiden toteuttamilla toimenpiteillä.
            
         
               (2)
            
            
               Amerikan Yhdysvaltain viranomaisten tiedotettua komissiolle, että Bt10-nimisen ei-luvallisen muuntogeenisen maissin saastuttamia maissituotteita on todennäköisesti viety yhteisöön, ja kun otetaan huomioon Euroopan elintarviketurvallisuusviranomaisen lausuma, jonka mukaan kyllin kattavien tietojen puuttuessa on mahdotonta toteuttaa Euroopan parlamentin ja neuvoston asetuksessa (EY) N:o 1829/2003 (2) säädettyjen standardien mukaista Bt10:n täysimittaista riskinarviointia, komissio teki 18 päivänä huhtikuuta 2005 päätöksen 2005/317/EY (3) maissituotteissa olevaa ei-luvallista muuntogeenistä organismia Bt10 koskevista kiireellisistä toimenpiteistä.
            
         
               (3)
            
            
               Päätöksessä 2005/317/EY edellytetään, että Amerikan yhdysvalloista peräisin olevat ja todennäköisesti saastuneet maissituotteiden (erityisesti maissigluteenirehun ja rehuksi tarkoitetun mäskin) lähetyserät voidaan saattaa markkinoille ainoastaan, jos toimitetaan analyysiraportti, joka osoittaa, että tuotteet eivät ole muuntogeenisen Bt10-maissin saastuttamia.
            
         
               (4)
            
            
               Suhteellisuuden varmistamiseksi sekä sellaisten kaupan rajoitusten välttämiseksi, jotka ylittävät ihmisten terveyden, eläinten terveyden tai ympäristön suojelemiseksi asetetut vaatimukset, päätökseen 2005/317/EY sisältyy tarkistuslauseke sen selvittämiseksi, ovatko kiireelliset toimenpiteet edelleen tarpeen.
            
         
               (5)
            
            
               Toimenpiteiden tarpeellisuus on selvitetty kahdesti, lokakuussa 2005 ja maaliskuussa 2006, ja jäsenvaltioita kuultuaan komissio katsoi, että toimenpiteet olisi pidettävä voimassa siihen saakka kunnes käytettävissä on lisää tietoa Bt10:n todennäköisesti saastuttamien maissituotteiden viennistä.
            
         
               (6)
            
            
               Muuntogeenisen maissin Bt10:n kehittäneen yhtiön Syngentan toimittamien analyysitietojen mukaan testeillä, jotka on suoritettu Yhdysvalloissa Euroopan komission yhteisen tutkimuskeskuksen vahvistaman testimenetelmän mukaisesti ja Yhdysvaltain maatalousministeriön valvonnassa, on osoitettu, että Bt10:tä ei ole todettu yhdessäkään testinäytteessä marraskuun alun 2005 jälkeen. Euroopan komission yhteinen tutkimuskeskus on sittemmin vielä tutkinut ja hiljattain vahvistanut kyseisen havaitsemismenetelmän.
            
         
               (7)
            
            
               Yhdysvaltojen viranomaisten komissiolle hiljattain toimittamien tietojen perusteella Syngenta on yhteistyössä Yhdysvaltain maatalousministeriön kanssa toteuttanut joukon toimia sen varmistamiseksi, että BT10:tä ei lisätä yhtiön geenivaroihin eikä saateta kaupallisten tuotantokanavien käyttöön.
            
         
               (8)
            
            
               Päätöksen 2005/317/EY voimaantulon jälkeen Bt10:tä on todettu tulleen yhteisön alueelle vain yhdessä tapauksessa, 24 päivänä toukokuuta 2005. Bt10:n saastuttamien maissituotteiden lasti oli lähtenyt Yhdysvalloista ennen kuin testeistä saadut tutkimustulokset olivat käytettävissä, ja maahantuoja ilmoitti asiasta ennen kuin alus saapui Irlantiin. Näin vältettiin saastuneiden tuotteiden saattaminen markkinoille.
            
         
               (9)
            
            
               Kyseistä erityistapausta lukuun ottamatta jäsenvaltiot eivät ole ilmoittaneet, että Bt10:tä olisi löydetty toimivaltaisten kansallisten viranomaisten suorittamissa tarkastuksissa.
            
         
               (10)
            
            
               Tämän tiedon perusteella voidaan päätellä, että pakollista todistusta ei ole enää tarpeen vaatia. On siis syytä kumota päätös 2005/317/EY.
            
         
               (11)
            
            
               On kuitenkin asianmukaista, että jäsenvaltiot jatkavat seurantaa vielä kuuden kuukauden ajan tarvittavan tasoisiksi katsomiensa pistokokeiden pohjalta sen selvittämiseksi, onko markkinoilla yhä Bt10:n saastuttamia maissituotteita. Positiivisista (epäsuotuisista) testituloksista on ilmoitettava elintarvikkeita ja rehuja koskevan nopean hälytysjärjestelmän välityksellä, jolloin komissio arvioi, tarvitaanko jatkotoimia.
            
         
               (12)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Kumotaan päätös 2005/317/EY.
   2 artikla
   Jäsenvaltioiden on varmistettava tarvittavan tasoisin pistokokein seuraavien kuuden kuukauden ajan, että muuntogeenistä Bt10-maissia ei ole seuraavissa Amerikan Yhdysvalloista peräisin olevissa tuotteissa:
   
               —
            
            
               maissigluteenirehu, joka sisältää CN-koodiin 2309 90 20 kuuluvaa muuntogeenistä maissia tai on valmistettu siitä,
            
         
               —
            
            
               mäski, joka sisältää CN-koodiin 2303 30 00 kuuluvaa muuntogeenistä maissia tai on valmistettu siitä.
            
         Positiivisista (epäsuotuisista) testituloksista on ilmoitettava elintarvikkeita ja rehuja koskevan nopean hälytysjärjestelmän välityksellä.
   3 artikla
   Tämä päätös on osoitettu kaikille jäsenvaltioille.
   
      Tehty Brysselissä 7 päivänä maaliskuuta 2007.
      
         
            Komission puolesta
         
         Markos KYPRIANOU
         
         
            Komission jäsen
         
      
   
   
      (1)  EUVL L 31, 1.2.2002, s. 1. Asetus sellaisena kuin se on viimeksi muutettuna komission asetuksella (EY) N:o 575/2006 (EUVL L 100, 8.4.2006, s. 3).
   
      (2)  EUVL L 268, 18.10.2003, s. 1. Asetus sellaisena kuin se on muutettuna komission asetuksella (EY) N:o 1981/2006 (EUVL L 368, 23.12.2006, s. 99).
   
      (3)  EUVL L 101, 21.4.2005, s. 14.